
[bookmark: _Toc153359194]Bilag 4: Eksempel på drejebog for en workshop
Dette eksempel på en drejebog for en workshop er tænkt som et redskab til brug for læringsopsamlinger i forbindelse med alle større og mindre forsyningskritiske hændelser, herunder nærved-hændelser. Workshoppen er her tilrettelagt således, 1. runde af gruppearbejde har fokus på hvad der gik godt og mindre godt i forbindelse med hændelsen, dvs. her drøfter deltagerne selve hændelsen og forløbet for denne, altså en form for dokumentation af hændelsen. 2. runde af gruppearbejde har alene fokus på læringer. 
Det vil sige, at dette eksempel på en drejebog for en workshop både omfatter det bagudskuende (dokumentation) og det fremadskuende (læring) perspektiv.
Drejebogen er tænkt som en overordnet skabelon, der kan tilpasses og justeres afhængig af omfanget af hændelsen samt antallet af deltagere.

Tabel 9
Del 1
	Drejebog

	Formål
	At styrke forsyningssikkerheden på myndighedens område/i sektoren/på tværs af sektorer.

	Outcome
	Identificering af læringer.
Identificering af forbedringstiltag med henblik på at forbedre forsyningssikkerheden.
Evt. prioritering af forbedringstiltag (Workshoppen kan forlænges, således at deltagerne i plenum prioriterer forbedringstiltagene).

	Deltagere
	Notér her hvor deltagerne kommer fra samt hvor mange, der er (fx fra et kontor, en myndighed, en sektor mv.)

	Materiale
	Plancher, skriveredskaber, evt. slideshow til at vise hændelsesforløbet, papir til at skrive på.

Tabel 10
Del 2
	Aktivitet
	Indhold
	Aktør

	1. Introduktion
	Læringsopsamlingens struktur, format og regler.
	Facilitator

	2. Tilbageblik
	Kort opsummering af nærved-hændelsen/hændelsen.
	Facilitator

	3. Inddeling i grupper
	Deltagerne opdeles evt. efter tema, tværgående, sektorvis eller tilfældigt (såfremt deltagerantallet er 10 eller derunder kan individuel refleksion anvendes i stedet). Grupper på 3-5 personer fungerer godt.
	Facilitator

	4. Gruppearbejde
	Grupperne drøfter positive og kritiske spørgsmål. 
Følgende spørgsmål kan være relevante:
· Hvad fungerede i særlig grad godt under hændelsen, og hvorfor?
· Er der emner/områder, der bør fokuseres på fremadrettet?
· Hvor kunne eller burde vi have gjort det anderledes for at undgå de konsekvenser, der ramte?
· Hvad fungerede ikke så godt, og hvorfor?

Grupperne skal finde minimum 3 gode og 3 mindre gode ting, de hver især vil fremhæve og skrive dem op på en planche/ned på papir. 
Afsæt gerne minimum 30 minutter til dette punkt.
	Deltagerne i grupper

	5. Opsamling i plenum
	Grupperne deler i plenum de elementer/ting, de gerne vil fremhæve. Der bør være tid til at grupperne kan drøfte hinandens input.
Afsæt gerne minimum 5 minutter pr. gruppe samt minimum 10 minutter til drøftelse i plenum.
	Plenum/Facilitator

	6. Gruppearbejde
	Grupperne drøfter denne gang konkrete læringer på baggrund af de gode/mindre gode ting, grupperne fandt frem til i første gruppearbejdssession samt input fra plenum.
(såfremt deltagerantallet er 10 eller derunder kan individuel refleksion anvendes i stedet).
Følgende spørgsmål kan være relevante: 
· Hvilke læringer står vi tilbage med? 
· Er der særlige områder, der skal være fokus på, fx beredskabsplanen, jura, økonomi, organisering?
· Hvad skal vi gøre anderledes en anden gang?
· Er der processer/arbejdsgange/beslutningsstrukturer, der kan/skal forbedres? Hvis ja, hvordan?
Grupperne skal finde minimum 3 læringer, de hver især vil fremhæve og skrive dem op på en planche/ned på papir. 
Afsæt gerne minimum 30 minutter til dette punkt.
	Deltagerne i grupper

	7. Opsamling i plenum
	Grupperne deler i plenum de læringer, de gerne vil fremhæve. Der bør være tid til at grupperne kan drøftet hinandens input.
Afsæt gerne minimum 5 minutter pr. gruppe samt minimum 10 minutter til drøftelse i plenum.
	Plenum/Facilitator

	8. Opsamling og videre proces
	Workshoppen afrundes med en opsamling og besked om den videre proces. Der bør på forhånd være taget stilling til, hvem der er ansvarlig for at implementere og følge op på implementeringen af de læringer, der fremkommer på workshoppen.
	Facilitator

